FI Euroopan unionin virallinen lehti CE 84/422

(2004/C 84 E/0493)

KIRJALLINEN KYSYMYS E-0530/04

esittäjä(t): Bernd Lange (PSE), Karin Scheele (PSE) ja Johannes Swoboda (PSE) komissiolle

(24. helmikuuta 2004)

Aihe: Dieselajoneuvojen hiukkaspäästöjä koskevat Euroopan unionin vaatimukset

Euroopan unionin lainsäädännössä on vahvistettu raja-arvot moottoriajoneuvojen dieselhiukkas- ja typpioksidipäästöille, joista on haittaa terveydelle. Henkilöautojen EURO 4 -päästöraja tulee voimaan vuoden 2005 alussa. Myös kuorma-automoottoreiden päästörajat alenevat, kun EURO 4 -päästöraja tulee voimaan vuoden 2005 ja EURO 5 vuoden 2008 alussa. Kyseisten hiukkasten haitallisuus terveydelle on todistettu lukuisissa kansainvälisissä pitkän aikavälin tutkimuksissa. Tekniset edellytykset hiukkaspäästöjen alentamiseksi ovat jo olemassa, ja aika on nyt kypsä nykyisten päästörajojen alentamiselle.

Jotta voitaisiin varmistaa terveyden suojelu ja taata ajoneuvoteollisuuden suunnitteluvarmuus, henkilöautojen EURO 5 -päästötasoon ja kuorma-autojen EURO 6 -päästötasoon olisi saatava pikimmiten selvyys.

1. Pystyykö komissio esittämään 1. kesäkuuta 2004 mennessä uuden ehdotuksen henkilöautojen EURO 5 -päästötasosta, jotta uudet, tiukennetut hiukkas- ja typpioksidipäästörajat voisivat tulla voimaan viimeistään vuoden 2010 alussa? Pystyykö komissio esittämään vuoden 2004 aikana ehdotuksen myös kuorma-autojen EURO 6 -päästötasosta? Voiko komissio varmistaa, että päästörajoituksiin sisällytetään säännöksiä, joilla pystytään rajoittamaan luotettavasti myös testisyklin ulkopuolella syntyviä päästöjä?

2. Onko komissio valmis ehdottamaan, että jäsenvaltioiden sallittaisiin myöntää puhtaille ajoneuvoille veroetuuksia tai korvauksia?

3. Miten komissio aikoo määritellä dieselajoneuvojen hiukkaspäästöjen raja-arvot (hiukkasten määrän, koon ja painon) uudessa yhdenmukaistetussa mittausmenetelmässä? Voisiko komissio harkita tukevansa hiukkassuodattimien asentamista vanhoihin dieselajoneuvoihin?

Erkki Liikasen komission puolesta antama vastaus

(1. huhtikuuta 2004)

Komissiossa valmistellaan parhaillaan henkilöautoja ja kevyitä hyötyajoneuvoja koskevaa EURO 5 -päästörajaehdotusta. Ehdotuksessa asetetaan tarvittaessa tällaisille uusille ajoneuvoille pakolliset saaste-päästörajat noin vuoteen 2010 mennessä. Komissio ei kuitenkaan kykene tekemään neuvostolle ja parlamentille asiasta ehdotusta 1. kesäkuuta 2004 mennessä, sillä se edellyttäisi erillistä vaikutusten arviointia. EURO 5 -ehdotus sisällytetäänkin Puhdasta ilmaa Eurooppaan -ohjelmaa koskevaan komission teemakohtaiseen strategiaan, jonka osana EURO 5 -ehdotuksen on määrä valmistua vuoden 2005 puolivälissä. Komissiossa valmistellaan parhaillaan myös raskaita hyötyajoneuvoja koskevaa EURO 6 -ehdotusta. Ehdotuksessa asetetaan tarvittaessa tällaisille uusille ajoneuvoille pakolliset saastepäästörajat vuosiin 2012—2013 mennessä. Myös EURO 6 -ehdotuksen on määrä valmistua osana Puhdasta ilmaa Eurooppaan -ohjelmaa koskevaa teemakohtaista strategiaa tuonnempana vuoden 2005 aikana.

Henkilöautojen ja kevyiden hyötyajoneuvojen (1) sekä raskaiden hyötyajoneuvojen (2) päästöistä annetuissa nykyisissä direktiiveissä kielletään jo käyttämästä estolaitteita, joilla moottoreiden suorituskykyä voidaan muuttaa saastepäästöjen kustannuksella missä tahansa käyttöolosuhteissa. Tällaisia toimenpiteitä tehostetaan uusissa säädöksissä, ja niiden perustaksi otetaan todennäköisesti alaa koskevien säännösten maailmanlaajuiseen yhdenmukaistamiseen tähtäävät kansainväliset hankkeet. Komissiossa kehitetään myös parhaillaan uutta PEMS-mittausjärjestelmiä (Portable Emission Measuring Systems) käyttäviin raskaisiin hyötyajoneuvoihin sovellettavaa menettelyä, jonka avulla raskaiden hyötyajoneuvojen päästöt voidaan testata todellisissa käyttöolosuhteissa maantiellä eikä — kuten nykyään — laboratorio-olosuhteissa erityisissä testisykleissä. Komission mielestä PEMSiin perustuvalla toimintatavalla voidaan tehostaa tulevaa lainsäädäntöä.

Uusissa ehdotuksissa säädetään ehkä vastedeskin puitteet, joiden mukaisesti jäsenvaltiot voivat myöntää veroetuuksia kannustaakseen autoteollisuutta valmistamaan uusien vaatimusten mukaisia ajoneuvoja jo ennen kuin vaatimuksista tulee pakollisia.

Komissiossa tutkitaan myös mahdollisuuksia ottaa käyttöön mikrohiukkasten koon ja/tai määrän tarkastuksia henkilöautoja ja kevyitä hyötyajoneuvoja koskevassa EURO 5 -ehdotuksessa ja raskaita hyötyajoneuvoja koskevassa EURO 6 -ehdotuksessa. Uusia mittausmenetelmiä viimeistellään parhaillaan Yhdistyneiden Kansakuntien Euroopan talouskomission (UN-ECE) työryhmässä.

Komission nykylainsäädännössä ei ole säännöksiä ohjelmista, joilla edistetään vanhojen moottorien korvaamista uudemmilla tai jälkiasennettavien pakokaasunpuhdistuslaitteiden, kuten hiukkassuodattimien, käyttöä. Tällaiset toimenpiteet ovat kuitenkin yksi Puhdasta ilmaa Eurooppaan -ohjelmassa harkittavista vaihtoehdoista. Tällä hetkellä jäsenvaltiot voivat säätää jälkiasennettavien laitteiden käyttöä edistävistä ohjelmista kansallisessa lainsäädännössään ilmoitusmenettelyä noudattaen.

(1) Neuvoston direktiivi 70/220/ETY, annettu 20 päivänä maaliskuuta 1970, moottoriajoneuvojen ottomoottoreiden kaasujen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä, EYVL L 76, 6.4.1970, sellaisena kuin se on viimeksi muutettuna neuvoston direktiivin 70/220/ETY muuttamisesta 11 päivänä elokuuta 2003 annetulla komission direktiivillä 2003/76/EY, EUVL L 206, 15.8.2003.

(2) Neuvoston direktiivi 88/77/ETY, annettu 3 päivänä joulukuuta 1987, ajoneuvojen dieselmoottoreiden ilman pilaantumista aiheuttavien kaasupäästöjen vähentämistä koskevan jäsenvaltioiden lainsäädännön lähentämisestä, EYVL L 36, 9.2.1988, sellaisena kuin se on viimeksi muutettuna ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavia toimenpiteitä koskevan jäsenvaltioiden lainsäädännön lähentämisestä annetun direktiivin 88/77/ETY mukauttamisesta tekniikan kehitykseen 10 päivänä huhtikuuta 2001 annetulla komission direktiivillä 2001/27/EY, EYVL L 107, 18.4.2001.